Kroatia on voittanut Venäjän rangaistuspotkukilpailun jälkeen jalkapallon miesten MM-kisojen puolivälierässä Sotshissa. Kahden väsyneen joukkueen taistelu eteni aina pilkuille asti, ja ratkaisijaksi nousi Ivan Rakitic. Varsinainen peliaika päättyi 1–1, jatko-ottelussa kumpikin onnistui kertaalleen ja rangaistuspotkut menivät 4–3 Kroatialle.

Ensimmäiset puoli tuntia olivat varovaista peliä molemmilta, mutta sitten tärähti. Artjom Dzjuba syötti ja Denis Tsheryshev laukoi vasemmalla jalallaan upeasti turnauksen neljännen osumansa.

Kymmenen minuuttia myöhemmin Andrej Kramaric kuitenkin tasoitti ottelun. Mario Mandzukicilla oli aivan liikaa tilaa rangaistusalueella ja hän keskitti maalin eteen, josta Kramaric puski 1–1-tasoituksen.

Toisella puoliajalla Kroatia otti enemmän ottelun haltuunsa. Ivan Perisic sai Venäjän puolustajien ja maalivahdin hölmöilyn takia avopaikan itselleen, mutta laukaus muutamasta metristä kimposi tolpan sisälaidasta ulos.

Viimeiset varsinaisen peliajan kymmenet minuutit olivat kahden väsyneen joukkueen taistelua ja jatkoajan odottelua. Kroatia oli kokea vielä aivan ottelun loppuhetkillä pahan takaiskun, kun Danijel Subasic kärsi jalkakrampeista. Maalivahti pystyi kuitenkin pelaamaan jatko-ottelussakin.

Jatko-ottelua oli pelattu kymmenisen minuuttia, kun Domagoj Vida nousi korkeimmalle kulmapotkutilanteessa ja puski Kroatian 2–1-johtomaalin tarkasti alakulmaan. Venäjä ei kuitenkaan luovuttanut, vaan vaihdosta sisään tullut Alan Dzagojev keskitti vapaapotkusta ja Mario Fernandes puski 2–2-tasoituksen vain kuusi minuuttia ennen loppua.

Rangaistuspotkukilpailussa kumpikin maalivahti torjui kertaalleen ja Venäjän jatko-ottelun sankari Fernandes laukoi oman vetonsa ohi. Ratkaisevan maalin Kroatialle upotti Ivan Rakitic. Kroatia voitti myös neljännesvälierässä rangaistuspotkukilpailun jälkeen, kun Tanska kaatui.

Kroatia kohtaa välierässä Englannin keskiviikkoiltana kello 21. Toisessa välierässä pelaavat tiistaina samaan aikaan Ranska ja Belgia. Ottelut lähetetään suorana Yle Areenassa, TV2:ssa ja Yle Puheessa.

Lue myös:

Jännitys tiivistyy – katso MM-jalkapallon ratkaisupelien aikataulu

Englanti eteni vakuuttavasti välieriin – Ruotsin Berg tuhlaili paikkoja urakalla